Alboraia celebra els seus Premis 9 d'Octubre
07 de octubre de 2024

El pròxim 9 d'octubre Alboraia celebrarà una nova edició dels seus Premis 9 d'Octubre a l'Auditori Municipal. Des de l'Ajuntament d'Alboraia s'han seleccionat ja a les persones guardonades per a rebre el prestigiós guardó, que se celebra des de fa més d'una dècada.

Aquests premis reconeixen el mèrit de persones i entitats relacionades amb Alboraia que han destacat per les seues contribucions en diverses àrees. En edicions anteriors, figures destacades com l'oncòloga Ana Lluch, artistes de renom com Enric Mestre i Aurora Valero, i grups musicals com Ramonets, han sigut homenatjats en aquest esdeveniment.

L'acte de lliurament dels premis començarà a les 12.00 hores a l'Auditori Municipal, en un esdeveniment que reunirà autoritats locals, familiars, amics i veïns. Enguany s'entregaran set premis: Premi d'Honor, Manolo Gil Baquero; Arts Plàstiques, Juan González Alacreu; Mèrit Musical, Eduardo Nogueroles Bermúdez; Ciència i Innovació, Paula Ruiz Hueso; Educació Inclusiva, Celeste Asensi Borrás; Mèrit Esportiu, Ricardo Íñiguez Calabuig; i Promoció Turística, Patacona Fest.

Premis 9 d'Octubre 2024

José Manuel Gil Baquero (Premi d'Honor): Va ser una figura essencial en la transformació del panorama cultural d'Alboraia i el primer director del Teatre l'Agrícola, inaugurat en 1997. Sota el seu lideratge, el teatre es va consolidar com un espai clau per a l'art i la cultura local. La seua vocació sempre va ser l'ensenyament i va dedicar la seua vida a ser professor de literatura i filosofia del patronat que hui és el centre educatiu local Don José Lluch, en la direcció teatral i en la interpretació. La seua activitat teatral va començar en 1968 en diverses disciplines escèniques. També va ser el director de Teatre Da Capo. Actor en 'Noche y Día' o 'L'Alqueria Blanca', a més de protagonitzar 'Sangre de Horhcata' de Jaume Bayarri. Va participar també en espais dramàtics per a la ràdio i en guions de sèries.

Juan González Alacreu (Arts Plàstiques): Artista plàstic i retratista nascut a Borriana en 1937. Porta més de 40 anys desenvolupant la seua obra en el seu estudi de Port Saplaya. Va començar la seua formació artística obtenint una beca per a estudiar en l'Escola de Belles Arts de Sant Carles a València. El seu estil combina el classicisme amb l'impressionisme, amb influències notables de pintors valencians com Joaquín Sorolla, destacant-se per la seua habilitat per a capturar la llum, els reflexos i el paisatge mediterrani. La seua obra ha sigut exposada en nombroses sales d'art i es troba en col·leccions privades de tot el món, i ha sigut el pintor oficial de la fallera major de València, entre altres assoliments.

Eduardo Nogueroles Bermúdez (Mèrit Musical): Director i compositor, Nogueroles ha sigut una figura clau en l'escena musical d'Alboraia. És professor de tuba i bombardí en el Conservatori Professional de Música de València, component del Spanish Tuba Quartet, president fundador i membre de l'equip directiu de l'Associació Espanyola de Tubes i Bombardins, representant internacional de la International Tuba and Euphonium Association i fins fa molt poc, director de la Banda Simfònica de la Societat Musical d’Alboraia. La seua carrera abasta més de dues dècades d'ensenyament en el Conservatori Professional de Música de València, on s'ha dedicat a formar noves generacions de músics.

Paula Ruiz Hueso (Ciència i Innovació): Investigadora en biotecnologia. Va realitzar la seua tesi doctoral en epidemiologia genòmica en la Fundació per al Foment de la Investigació Sanitària i Biomèdica de la Comunitat Valenciana. A més de la seua labor investigadora, Paula també duu a terme una important labor en la divulgació científica.

Celeste Asensi Borrás (Educació Inclusiva): Doctora en Psicologia i professora d'Educació Especial a la Universitat de València. Des de la creació de UVdiscapacitat, ha exercit un paper fonamental com a coordinadora i, des de fa 13 anys, com a directora d'aquesta unitat dedicada a la inclusió de persones amb discapacitat en l'educació superior.

Ricardo Íñiguez Calabuig (Mèrit Esportiu): Ricardo Íñiguez Calabuig és un destacat entrenador de futbol sala amb una llarga trajectòria, especialment vinculat a l'Alboraia FS. Ha dirigit diversos equips en la categoria nacional. També és entrenador de la selecció nacional de futbol sala de Líbia des de 2023.

Patacona Fest (Innovació Turística): El Patacona Fest és un festival que busca desestacionalitzar el turisme i promoure la cultura. En la seua segona edició, el festival abasta una varietat d'activitats en diferents localitzacions del municipi, destacant el seu enfocament en la sostenibilitat i la diversitat. Va rebre el Premi Turisme CV 2023 a la Promoció i Comunicació Turística, a proposta de l'Ajuntament d'Alboraia, un reconeixement que reflecteix el seu impacte positiu en la comunitat i la seua proposta innovadora.